text: Vejservice-vognen kan snakke med bilen
  10 oktober 2013 kl. 15.40
  En Opel har op til 37 computere, hedder det i en aktuel tv-reklame. Det stiller helt nye krav til teknologien, og i Fredericia har Falck fået en ny vejservice-vogn, der kan tale med bilen.
  I en pressemeddelelse praler Falck med, at den nye vejservicevogn kan hjælpe bilisten videre i ni ud af ti tilfælde.
  Falck-redderen har simpelthen fået udstyr, der kan kommunikere med bilens elektronik - og hente hjælp en database med tusindvis af reparationsløsninger.
  
  Verdensklasse
  - Falcks nye vejservicevogne er i verdensklasse og sætter nye standarder for dansk vejservice med sit avancerede udstyr, som eksempelvis indbygget specialpumpe til tømning af tank, udstyr til nødlapning af dæk og døgnadgang til reservedele, siger Jane Gøransson fra Station Fredericia.
  Firmaet har udviklet den nye vejservicevogn ud fra, hvad der ofte er brug for. Det kan være alt fra tømning af dieseltanken, opladning af batteriet eller dækskifte.
  I mange tilfælde kan man også aflæse, hvad bilen fejler i den indbyggede computer. Og den kan vejservice-vognen snakke med.
  